Kapo eilne avaldus Edgar Savisaare tegevuse kohta oli küll napisõnaline, kuid piisavalt selge. Esiteks kinnitati selles, et Postimehes toodud informatsioon on KAPO-le teada, millega kinnitatakse sisuliselt seda, et Keskerakonna esimees on käinud Venemaalt oma poliitilise mõjuvõimu suurendamiseks raha lunimas. Teiseks ollakse valmis avalikkusele juhtunust rohkem informatsiooni andma, seda seejärel kui ollakse informeerinud valitsuse julgeolekukomisjoni ja vastava loa saanud. KAPO-l puudub  teatavasti õigus ise enda käsutuses olevat informatsiooni avalikustada, selleks saab otsuse teha valitsus. Kolmandaks ütleb KAPO, et vastava informatsiooni andis Postimehele mitte KAPO ega need, keda sellest ametlikult teavitati, vaid keegi kolmas jõud. Postimehe info pärineb seega avalikest allikatest, mistõttu Savisaare kaitse Eesti Vabariigi ametiisikute suhtes uurimist alustada on alusetu. Kes need isikud on, sellele andis peaminister juba vastuse - need pärinevad Keskerakonnast. Nii et kui Savisaare soovib  "lekke" allikat teada saada, peaks ta alustama omaenda erakonna kohtusse kaebamisest.